Ettepanek Vallavolikogu keskkonnakomisjonile ja Vallavalitsusele.

Teeme ettepaneku, et  Vallavolikogu keskkonnakomisjon koos Vallavalitsusega valmistaks järgmiseks Vallavolikogu istungiks ette pöördumise Riigikogu Keskkonnakomisjoni poole taotlusega, et Keskkonnakomisjon vaataks läbi Tallinna Prügila haisuprobleemid ning rakendaks kiireloomulised meetmed nii jäätmekäitlusega tegelevate kui ka teiste ettevõtete tegevuse senisest selgemaks õiguslikuks reguleerimiseks ning riikliku järelevalve tõhustamiseks, mis aitaks vähendada tootmisega kaasnevat õhusaastet ning parandada elukeskkonna välisõhu kvaliteeti mitte ainult Jõelähtme vallas vaid üle kogu Eesti.
Põhjendus.
Vallavolikogu on seadnud eesmärgiks muuta Jõelähtme vald parima elukeskkonnaga omavalitsuseks Tallinna lähedal.
Tegelikkuses on oluline osa Jõelähtme vallast kõige halvema elukvaliteediga piirkond Tallinna ümbruses. Seda eriti tulenevalt Tallinna Prügila tegevusest põhjustatud õhusaastest.
Pideva haisuprobleemi tõttu on elukeskkonna olukord olnud juba aastaid eriti halb Rebala muinsuskaitse tuumikalale jäävas piirkonnas - Vandjala, Võerdla, Ülgase ja Rebala külades. Samuti ka Manniva, Kostiranna, Saviranna, Kallavere ja Uusküla külas ning meie vallaga piirnevas Maardu linnas. Haisuprobleem on ulatunud isegi Jõelähtme Olerexi tankla ning Maardu järve ümbrusse.
Vaatamata lubadustele ja tegevuskavadele näitavad viimaste kuude andmed, et õhukvaliteet ei ole praktiliselt paranenud. Tallinna Prügilast leviv hais lämmatab endiselt piirkonna külasid ja Maardu linna.
Elanike kaebuste kohaselt on hais mõnikord nii tugev, et kutsub esile okserefleksi ning aknaid ei saa lahti teha. Tegemist on ebatervisliku elukeskkonnaga, mille tagajärjed tuleb kinni maksta krooniliste haiguste pikaajalise ja kalli raviga kõigi maksumaksjate arvelt.
Kahjuks ei ole erinevad ametkonnad suutnud rakendada tulemuslikke meetmeid haisuprobleemist jagusaamiseks  ning   ebarahuldava elukeskkonna radikaalseks parandamiseks.  Kõik justkui tegelevad, aga suures osas on tegelemine piirdunud paljaste lubaduste jagamise ja sisutu kirjavahetusega.
Ametiasutuste tegevus ei ole piisavalt koordineeritud, vajalik koostöö lonkab, vaikselt veeratatakse vastutust üksteise kaela, elanikele vajaliku info jagamise asemel on asjaajamist ja kirjavahetust salastatud.

Oleme seisukohal, et Vallavolikogu liikmed ja eelkõige Keskkonnakomisjon ei tohi tohi sellise ebanormaalse olukorra edasise jätkumisega leppida. Meil on vajalik võtta ette täiendavad sammud oma piirkonna külade ja elanike heaolu ning tervise kaitseks.

Leiame, et sellises olukorras, kus ametiasutused ei ole suutnud haisuprobleemi efektiivselt lahendada, on vajalik pöörduda Riigikogu Keskkonnakomisjoni poole, et Keskkonnakomisjon kuulaks ära asjaomaste ametkondade ja ka ettevõtte omanike selgitused ning rakendaks Tallinna Prügila näitel kiireloomulised meetmed nii jäätmekäitlusega tegelevate kui ka teiste ettevõtete tegevuse senisest selgemaks õiguslikuks reguleerimiseks. Samuti rakendaks meetmed riikliku järelevalve tõhustamiseks, mis aitaks vähendada tootmisega kaasnevat haisu ja õhusaastet ning oluliselt parandada elukeskkonna välisõhu kvaliteeti nii Jõelähtme vallas kui ka üle kogu Eesti.

Esitajad:

Kai Rimmel   Pentti Pilnik    Maido Pajo

Jõelähtme Vallavolikogu EKRE saadikurühm

15. juunil 2023.a.